Up-728/03
Natisni
Opravilna št.:
Up-728/03
Datum odločitve:
12. 3. 2004
ECLI:
ECLI:SI:USRS:2004:Up.728.03
Akt:
Ustavna pritožba A. A. zoper sklep in odredbo Okrajnega sodišča v Kopru št. I 1340/02 z dne 21. 10. 2003
Izrek:
Ustavna pritožba A. A. zoper sklep in odredbo Okrajnega sodišča v Kopru št. I 1340/02 z dne 21. 10. 2003 se zavrže.
Evidenčni stavek:
Zoper sklep o določitvi izvršitelja pritožnica ni izčrpala vseh pravnih sredstev, zato je Ustavno sodišče ustavno pritožbo zoper ta sklep zavrglo. Ker tudi zoper izpodbijano odredbo pritožnica še ni izčrpala vseh pravnih sredstev, je Ustavno sodišče zavrglo tudi ustavno pritožbo zoper odredbo.
Geslo:
1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev.

1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
Pravna podlaga:
Člen 55.1.2, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
7. 11. 2003
Vrsta odločitve:
sklep
Vrsta rešitve:
zavrženje
Dokument:
US23244
Up-728/03-6
12. 3. 2004
SKLEP
Ustavno sodišče je v postopku za preizkus ustavne pritožbe A. A. iz Ž. na seji senata dne 26. februarja 2004 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zoper sklep in odredbo Okrajnega sodišča v Kopru št. I 1340/02 z dne 21. 10. 2003 se zavrže.
Obrazložitev
1. Pritožnica vlaga ustavno pritožbo zoper sklep o določitvi izvršitelja in zoper odredbo o načinu izvršbe v dolžnikovem stanovanju.
2. Po prvem odstavku 51. člena Zakona o Ustavnem sodišču (v nadaljevanju ZUstS) se lahko ustavna pritožba vloži šele, ko so izčrpana vsa redna in izredna pravna sredstva.
3. Zoper sklep o določitvi izvršitelja sicer ni pritožbe, vendar lahko stranke v osmih dneh od prejema sklepa zahtevajo izločitev izvršitelja (peti odstavek 44. a člena Zakona o izvršbi in zavarovanju, Uradni list RS, št. 51/98 in nasl. - v nadaljevanju ZIZ). O izločitvi izvršitelja mora sodnik, ki vodi postopek, odločiti v treh dneh. Zoper sklep, s katerim se zahteva zavrne, pa je dovoljena pritožba (šesti odstavek 44. a člena ZIZ).
Pritožnica ni izkazala, da bi izčrpala navedena pravna sredstva, zato je Ustavno sodišče ustavno pritožbo zoper izpodbijani sklep zavrglo.
4. Tudi zoper izpodbijano odredbo ni samostojnega pravnega sredstva, vendar bi lahko pritožnica razloge, ki se nanašajo na to odredbo, uveljavljala v pravnem sredstvu zoper sklep, s katerim sodišče dolžnika v primeru, če ovira izvršitelja pri opravljanju posameznih dejanj izvršbe, kaznuje z denarno kaznijo (tretja alineja prvega odstavka 33. člena ZIZ). Šele po izčrpanju pravnih sredstev zoper navedeni sklep bi bilo mogoče šteti, da je procesna predpostavka izčrpanja pravnih sredstev po 51. členu ZUstS izpolnjena. Ustavno sodišče je zato tudi ustavno pritožbo zoper odredbo zavrglo.
5. Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 popr.) v sestavi: predsednica senata mag. Marija Krisper Kramberger ter člana Jože Tratnik in dr. Dragica Wedam Lukić. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
mag. Marija Krisper Kramberger